Broj: 711-I-1135-P-139-19/20-04-17

Zagreb, 7. veljače 2020.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja o mogućem sukobu interesa **dužnosnika Ranka Špigla, zamjenika općinskog načelnika Općine Omišalj,** na 77. sjednici, održanoj 7. veljače 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ranka Špigla, zamjenika općinskog načelnika Općine Omišalj, zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu trgovačkog društva Rijeka Structura d.o.o. na povjerenika u razdoblju od 10. lipnja 2013.g. do 21. kolovoza 2017.g.**
2. **Poziva se dužnosnik Ranko Špigl da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo po službenoj dužnosti dana 17. travnja 2019.g. pod brojem 711-U-1718-139/19-01-3 otvorilo predmet protiv dužnosnika, obzirom da iz podataka sudskog registra, izvješća o imovinskom stanju i druge podnesene dokumentacije proizlaze okolnosti koje upućuju na moguću povredu ZSSI-a.

Uvidom u izvadak iz sudskog registra Trgovačkog suda u Rijeci, Povjerenstvo je utvrdilo da je pod matičnim brojem subjekta: 040247613, OIB: 21955669859, upisano trgovačko društvo Rijeka Structura d.o.o., sa sjedištem u Rijeci, u kojem ………. obavlja funkciju članice Nadzornog odbora temeljem odluke od 30. kolovoza 2017.g. Uvidom u povijesni izvadak iz sudskog registra utvrđeno je da je Ranko Špigl bio upisan kao član (imatelj udjela) u tom poslovnom subjektu od 28. prosinca 2010.g. do 13. studenoga 2017.g., kada je upisana promjena vlasništva nad poslovnim udjelom.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke i u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Ranko Špigl obnašao dužnost zamjenika općinskog načelnika Općine Omišalj u mandatu 2013.-2017. te da istu dužnost ponovo obnaša u mandatu 2017.-2021. Stoga je dužnosnik Ranko Špigl, povodom obnašanja navedene dužnosti, obvezan postupati sukladno odredbama ZSSI-a.

Dužnosnik je Povjerenstvu dana 31. ožujka 2019. podnio izvješće o imovinskom stanju povodom bitne promjene. U izvješću je prijavio podatak da je prenio vlasništvo nad poslovnim udjelom koji je imao u trgovačkom društvu Rijeka Structura d.o.o. na ………… te je naveo da isti čini 3,73% udjela u temeljnom kapitalu navedenog trgovačkog društva. Iz podataka navedenih u izvješću te njihovom usporedbom s podacima sudskog registra utvrđeno je da je …….. bračni drug dužnosnika. U ranijem izvješću o imovinskom stanju koje je podnio Povjerenstvu dana 7. srpnja 2017.g. povodom ponovnog izbora na dužnost općinskog načelnika Općine Omišalj dužnosnik je naveo da je imatelj udjela u navedenom trgovačkom društvu te da nije izvršio prijenos prava upravljanja koji proizlazi iz vlasništva nad poslovnim udjelom, dok je u izvješću koje je podnio Povjerenstvu povodom početka obnašanja dužnosti općinskog načelnika Općine Omišalj u mandatu 2013.-2017. naveo da je stupio na istu dužnost dana 10. lipnja 2013.g.

Dužnosnik je Povjerenstvu dostavio Ugovor o prijenosu dijela udjela društva ograničene odgovornosti Rijeka Structura d.o.o. bez naknade sklopljen dana 21. kolovoza 2017.g., kojim je, kao prenositelj, bez naknade prenio na daroprimca, svoju suprugu ……., vlasništvo nad 32 poslovna udjela koja ima u istom trgovačkom društvu, što predstavlja ukupan iznos od 6.700,00 kn odnosno 3,73% udjela ukupnog temeljnog kapitala.

Člankom 16. stavkom 1. ZSSI-a propisano je da će dužnosnik koji ima 0,5 % i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. toga Zakona ili posebno tijelo. Ta osoba odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Ranko Špigl počinio moguću povredu članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu trgovačkog društva Rijeka Structura d.o.o. na povjerenika, obzirom da dužnosnik u kontinuitetu obnaša dužnost zamjenika općinskog načelnika Općine Omišalj od 10. lipnja 2013.g. do danas te da je dana 21. kolovoza 2017.g. prenio vlasništvo nad poslovnim udjelom na svoju suprugu.

Povjerenstvo napominje da je, radi provjere eventualne povrede zabrane stupanja u poslovne odnose tijela u kojem dužnosnik obnaša dužnost i poslovnog subjekta u kojem dužnosnik ima 0,5 % ili više udjela u vlasništvu, propisane člankom 17. ZSSI-a, zatražilo podatke od Općine Omišalj dopisom Broj: 711-I-1706-P-139/19-01-3 od 4. listopada 2019.g.

Na zahtjev Povjerenstva, Općina Omišalj očitovala se dopisom, KLASA: 711-02/19-01/3, URBROJ: 2142-06-19-01-2 od 23. listopada 2019.g. u kojem se navodi da u razdoblju od svibnja 2013.g. do danas ne postoji poslovni odnos između Općine Omišalj i trgovačkog društva Rijeka Structura d.o.o., slijedom čega nisu utvrđene okolnosti koje bi upućivale na povredu članka 17. stavka 1. ZSSI-a.

Poziva se dužnosnik Ranko Špigl da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ranko Špigl, elektroničkom dostavom
2. Objava na internetskoj stranici Povjerenstva
3. Pismohrana